Kabaligtarang pandagdag

Sa matematika, ang kabaligtarang pandagdag (Ingles: additive inverse) o aditibong inberso (mula Kastila inverso aditivo) ng isang bilang na a ay ang bilang na, kapag dinagdag sa a, ay magreresulta sa sero. Dahil rito, kilala rin ang bilang na ito bilang ang kasalungat (na bilang), pagpalit sa pananda, at negasyon. Kilala rin itong opwesto o opuwesto, na mula rin sa wikang Kastila para sa salitang "kabaligtaran" o "kasalungat". Para sa isang tunay na bilang, binabaligtad nito ang pananda nito: ang kabaligtarang pandagdag (kasalungat na bilang) ng isang positibong bilang ay negatibo, at ang kabaligtarang pandagdag ng isang negatibong bilang naman ay positibo. Ang kabaligtarang pandagdag ng sero ay ang sarili niya.

Ang kabaligtarang pandagdag ng a ay isinusulat sa anyong -a. Halimbawa, ang kabaligtarang pandagdag ng 7 ay -7, dahil 7 + (-7) = 0, at ang kabaligtarang pandagdag naman ng -0.3 ay 0.3, dahil -0.3 + 0.3 = 0.

Sa parehong diwa, ang kabaligtarang pandagdag ng a - b ay -(a - b), na maaari pang pasimplehin sa anyong b - a. Bilang halimbawa, ang kabaligtarang pandagdag ng 2x - 3 ay 3 - 2x, dahil 2x - 3 + 3 - 2x = 0.

Ang pormal na kahulugan ng kabaligtarang pandagdag ay ang elementong kabaligtaran nito sa ilalim ng operasyong tambalan ng pagdaragdag, na nagpapahintulot ng isang malawak na paglalahat sa mga matematikal na bagay bukod sa mga bilang. Tulad ng ibang mga operasyong nagbabaligtad, ang dobleng kabaligtarang pandagdag ay walang netong epekto: -(-x) = x.

Talababa

Mga sanggunian

Tingnan din 
 Kabaligtarang pamparami

Elementaryong Alhebra
Aritmetika
Abstraktong alhebra